Narodna skupština
20091221

Još u martu ove godine smo, kao što sam rekao, zaključkom Vlade pokrenuli celu priču o pretvaranju našeg Sektora za zaštitu i spasavanje u Sektor za vanredne situacije MUP,koji bi objedinio sve resurse koji postoje u državi koji se trenutno tim pitanjima bave. Smatrali smo da je to neophodno čak i bez nekog konkretnog i vidljivog povoda. Jer, obično je vidljiv povod neka katastrofa koja se desi i obično povodom tih katastrofa mi raspravljamo o tome ko je i gde pogrešio, pa onda analiziramo, kao kad je bila ova tragedija na mostu na Tisi (ja tada nisam bio ministar), pa se onda raspravljalo ko je za šta nadležan, da li je jedno ministarstvo, drugo ministarstvo, neka javna preduzeća, lokalne samouprave itd. Nažalost, živimo u svetu gde su katastrofe, elementarne nepogode i prirodne nesreće gotovo svakodnevne i gde niko nikada ne može unapred da kaže kada će se nešto desiti. Nešto se ne može sprečiti, nešto može, ali se za svaku vrstu situacije treba pripremiti.